ก.พาณิชย์ จัดมหกรรมธงฟ้าลดค่าครองชีพต้อนรับปีใหม่ 2562 ลดราคาสินค้าชุมชน สินค้าจำเป็นต่อการครองชีพ ช่วยประชาชนลดภาระค่าครองชีพ
นายบุณยฤทธิ์ กัลยาณมิตร ปลัดกระทรวงพาณิชย์ เปิดเผยภายหลังเป็นประธานเปิดงานมหกรรมธงฟ้า ลดค่าครองชีพต้อนรับปีใหม่ 2562 ว่า เพื่อเพิ่มทางเลือกให้ประชาชนในการซื้อสินค้าลดค่าครองชีพ โดยเฉพาะผู้มีรายได้น้อย รวมทั้ง เปิดโอกาสให้ผู้ประกอบการ ได้นำสินค้าที่ผลิตในชุมชนมาจำหน่ายในงานฯ ซึ่งจะช่วยกระตุ้นเศรษฐกิจให้มีการจับจ่ายใช้สอย ส่งผลดีต่อระบบเศรษฐกิจและช่วยสร้างบรรยากาศทางการค้าการจ้างงานให้มีรายได้เพิ่มทำให้ระบบเศรษฐกิจขยายตัว โดยงานดังกล่าวจัดขึ้น ระหว่างวันที่ 24 – 27 ธันวาคม 2561 ณ บริเวณลานอเนกประสงค์ ชั้น 3 กระทรวงพาณิชย์ ระหว่างเวลา 08.00 – 17.00 น ซึ่งในปีนี้กรมฯ ได้นำสินค้าเกษตรที่ประสบปัญหาด้านราคา เช่น  ไข่ไก่ อ้อย กุ้งขาว มะพร้าว และปาล์มน้ำมัน มาจำหน่ายในราคาพิเศษให้พี่น้องประชาชนได้บริโภคในราคาประหยัด รวมถึงสินค้าชุมชน ได้แก่ สินค้า OTOP สินค้า GI เช่น ผ้าไหมแพรวาจากกาฬสินธุ์ เป็นต้น โดยสินค้าที่นำมาจำหน่ายในครั้งนี้มีราคาต่ำกว่าท้องตลาดร้อยละ 20 - 40        นอกจากนี้ ยังมีสินค้าอุปโภคบริโภคที่จำเป็นต่อการครองชีพราคาพิเศษ 4 สินค้า ได้แก่ ไข่ไก่ เบอร์ 2 แผงละ 30 ฟอง ราคา 55 บาท จากปกติราคา 80-85 บาท / น้ำตาลทราย ราคา 15 บาทจากปกติ 23 บาท / ข้าวสารหอมมะลิ 100เปอร์เซนต บรรจุถุง 5 กิโลกรัม ราคา 120 บาท จากปกติ 210 บาท และน้ำมันปาล์มบรรจุขวด 1 ลิตร ราคา 25 บาท จากปกติ 35-37 บาท         อย่างไรก็ตาม ปลัดกระทรวงพาณิชย์ กล่าวเพิ่มเติมว่า การจัดงานในครั้งนี้ คาดว่าจะได้รับความสนใจจากประชาชนเข้าร่วมงานจับจ่ายใช้สอยซื้อสินค้าราคาประหยัดเป็นอย่างดี และคาดว่าตลอดการจัดงานจะมีการใช้จ่ายประมาณ 30 ล้านบาท